**(Im)pact**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

“Trebuie să-ţi descoperi visul,

apoi drumul într-acolo devine uşor.”

Herman Hesse

- Meteoriţi rătăcitori prin cosmos

Noi n-am făcut, iubite, niciun pact,

Primordial ne-a-ndepărtat Big Bang-ul,

Destinul ne-a unit într-un impact.

Şi-am devenit o sferă de lumină

Ca o planetă stranie şi grea

Cu mii de sateliţi ce înconjoară

Elipsoid povestea mea şi-a ta.

Lipsiţi de poli opuşi sau emisfere,

Temeri apocaliptice n-avem,

Nedespărţiţi, în spaţiile vaste,

Ne întâlnim în mijloc de poem.

- Atras mereu numai de găuri negre

Am rătăcit prin univers desculț

Și am crezut că stelele-s integre,

Că aștrii colorați nu sunt oculți,

Dar ceru-i de cristal doar metaforic,

Asteroizii te lovesc în plin,

Chiar dacă uneori îți scriu retoric

În versul lor găsești stropi de venin.

Din zborul frânt tu m-ai cules în poală,

Mi-ai desenat pe frunte un totem,

M-ai transformat cu pana siderală

În simfonie, dintr-un recviem.

Liliana Trif Ioan Grigoraș